แรงเห่อปาท่องโก๋บินไทย
เกิดกระแสปากต่อปาก (ไวรัล) ว่าด้วย “ปาท่องโก๋การบินไทย” ที่กำลังเป็นที่นิยมอย่างมาก บางรายถึงขั้นต้องตื่นไปต่อคิวตั้งแต่ตี 3 และหมดลงด้วยเวลาอันรวดเร็ว ผู้บริหารการบินไทย ระบุว่า ยอดขายปาท่องโก๋ อยู่ที่ประมาณ 10 ล้านบาทต่อเดือน โดยมี 2 สูตรความอร่อยคือ “สูตรจิ้มกับสังขยาเจ้าจำปี” และ “สูตรจิ้มกับนมข้นหวาน” ที่แล้วแต่ลูกค้าแต่ละรายจะเลือกสรรตามใจชอบกันเอง
7 ต.ค. 2563

เมกะเทรนด์ : สุภชัย ปกป้อง
เกิดกระแสปากต่อปาก (ไวรัล) ว่าด้วย “ปาท่องโก๋การบินไทย” ที่กำลังเป็นที่นิยมอย่างมาก บางรายถึงขั้นต้องตื่นไปต่อคิวตั้งแต่ตี 3 และหมดลงด้วยเวลาอันรวดเร็ว ผู้บริหารการบินไทย ระบุว่า ยอดขายปาท่องโก๋ อยู่ที่ประมาณ 10 ล้านบาทต่อเดือน โดยมี 2 สูตรความอร่อยคือ “สูตรจิ้มกับสังขยาเจ้าจำปี” และ “สูตรจิ้มกับนมข้นหวาน” ที่แล้วแต่ลูกค้าแต่ละรายจะเลือกสรรตามใจชอบกันเอง
ความโด่งดังของ “ปาท่องโก๋การบินไทย” เริ่มต้นจากพูดกันปากต่อปาก ควบคู่กับกระแสโซเชียลมีเดีย นำไปสู่กระแสทอล์ค ออฟ เดอะทาวน์ ชนิดทำให้หลายคนเคลิ้มตาม จนอยากลองลิ้มรสให้รู้ซิว่ามันจะดีเลิศหรือแตกต่างจากปาท่องโก๋ จากที่เคยกินกันประจำมากน้อยแค่ไหน..!!
จากกระแส “ปาท่องโก๋การบินไทยฟีเวอร์” ทั้งโลกออฟไลน์และออนไลน์ที่เกิดขึ้น จึงน่าสนใจกระแสพฤติกรรมที่เกิดขึ้นในสังคมอยู่ขณะนี้ จัดอยู่ในกระแสระดับใดกันแน่ระหว่าง…
-Trends (แนวโน้ม) เป็นรูปแบบพฤติกรรมหรือความคิดที่อยู่ในขั้นตอนการพัฒนาและไปสู่การเปลี่ยนแปลงในระยะยาว
-Fashion (กระแสนิยม) ที่เกิดขึ้นตามยุคสมัยหรือช่วงเวลาใดช่วงเวลาหนึ่ง ถือเป็นส่วนหนึ่งของ Trends แต่มักสัมพันธ์กับช่วงเวลาเฉพาะรวมทั้งสไตล์เฉพาะอย่างใดอย่างหนึ่งด้วย
-Fad (กระแสเห่อ) ที่เกิดขึ้นกลุ่มคนเล็ก ๆ มักมีความสนใจอย่างสูง แต่ไม่ค่อยพัฒนาไปสู่การเกิดเทรนด์ได้
–Craze (กระแสคลั่งไคล้) ที่เกิดขึ้นแบบปุ๊บปับ ฉาบฉวย รวดเร็ว และจะตกกระแสได้อย่างรวดเร็วเช่นกัน
หากดูจากกระแส “ปาท่องโก๋การบินไทย” น่าจะเข้าข่ายกระแสพฤติกรรมแบบ Fad มากกว่าเพราะถือว่าเป็นกระแสที่เกิดขึ้นและอยู่ในความสนใจเฉพาะกลุ่ม ที่ยังมิอาจจัดให้เป็นแฟชั่นหรือเทรนด์ระยะยาวได้
พฤติกรรมเช่นนี้มีตัวอย่างให้เห็นมาแล้วคือ โรตีบอย (Rotiboy) ขนมปังอบกลิ่นกาแฟ สัญชาติมาเลเซีย ที่ถูกพูดถึงกันทั่วบ้านทั่วเมือง มีการยืนต่อแถวยาวเหยียดตั้งแต่เช้าจนค่ำ ย่านสยามสแควร์และสีลม ตลอดหลายเดือนช่วงปลายปี 2548 จนถึงต้นปี 2549
อีกกรณีคือคริสปีครีม (Krispy Kreme) ขนมโดนัท สัญชาติสหรัฐฯ ที่เปิดขายวันแรก มีการต่อคิวแถวยาวเหยียดตั้งแต่ห้างสยามพารากอนถึงหน้าวัดปทุมวนาราม ว่ากันว่าผู้โชคดีที่ซื้อได้เป็นคนแรก ต้องมารอต่อคิวกันถึง 2 วัน 2 คืนปรากฏการณ์ดังกล่าวเกิดขึ้นช่วงปี 2553
อย่างไรก็ดี “ปาท่องโก๋การบินไทย” ไม่น่าถึงขั้นเข้าข่ายเป็นพฤติกรรมแบบ Craze ที่คลั่งไคล้กันแบบปุ๊บปับฉับพลัน อย่างกรณี “ลุงพล” ที่จู่ ๆ ดังเปรี้ยงปร้างชั่วข้ามคืน และเกิดความคลั่งไคล้หลงใหลตามอย่างรวดเร็ว เฉกเช่นกระแส “ไอ้ไข่” ที่กำลังเป็นอยู่ขณะนี้และอย่างกระแส “จตุคามรามเทพ” และ “ลูกเทพ” ที่เคยสร้างความฮือฮาและหดหายลงไปด้วยระยะเวลาอันรวดเร็ว..!!
ไม่ว่ากรณี “ปาท่องโก๋การบินไทย” จะเป็นกระแสรูปแบบใดก็ตาม..แต่ที่แน่ ๆ หลายคนคงอยากจะลองลิ้มรสสักครั้ง ก่อน “แรงเห่อ” ที่กำลังเกิดขึ้นตอนนี้จะหมดลงไป..เหมือนดังที่เคยเกิดขึ้นมาแล้วกับ “โรตีบอย” และ “คริสปีครีม” นั่นเอง..